
RAPORT  COMUN
asupra propunerii legislative pentru completarea art. 64 din 
Ordonanţa de urgenţă a Guvernului nr. 23/2008 
privind pescuitul şi acvacultura
(Plx.242/2014)
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic, au fost sesizate spre dezbatere în fond, în procedură de urgenţă, cu propunerea legislativă pentru completarea art. 64 din Ordonanţa de urgenţă a Guvernului nr. 23/2008 privind pescuitul şi acvacultura, trimisă cu adresa nr. Plx.242/2014 şi înregistrată cu nr.    4c-4/229/06.05.2014, respectiv 4c-27/109/06.05.2014.
La întocmirea prezentului raport, Comisia  a avut în vedere:

· avizul favorabil al Consiliului Legislativ (nr.1486/17.12.2013);
· avizul favorabil al Comisiei juridice, de disciplină şi imunităţi;
· punctul de vedere negativ al Guvernului (nr.77/17.01.2014).
Propunerea legislativă are ca obiect de reglementare completarea art. 64 din Ordonanţa de urgenţă a Guvernului nr. 23/2008 privind pescuitul şi acvacultura, cu o nouă literă lit. b1), care să vizeze sancţionarea cu amendă şi interzicerea dreptului de a pescui pe o perioadă cuprinsă între 1 şi 3 ani prin folosirea de setci fixe pentru scrumbie. 

În raport cu obiectul şi conţinutul său, propunerea legislativă face parte din categoria legilor organice, conform prevederilor art. 75 din Constituţia României, republicată.
Propunerea legislativă a fost respinsă de Senat, în calitate de primă Cameră sesizată, în şedinţa din 22 aprilie 2014.
În conformitate cu prevederile art.61 şi art.63 din Regulamentul Camerei Deputaţilor, republicat, Comisiile au examinat propunerea legislativă sus menţionată în şedinţe separate.
Membrii Comisiei pentru agricultură, silvicultură, industrie alimentară şi servicii specifice au examinat iniţiativa legislativă în şedinţa din 25 octombrie 2016. 

La lucrările Comisiei pentru agricultură şi-au înregistrat prezenţa un număr de 32 deputaţi, din totalul de 33 de membri ai Comisiei. 
Membrii Comisiei pentru mediu şi echilibru ecologic au examinat propunerea legislativă în şedinţa din 12 aprilie 2016. 

La lucrările Comisiei pentru mediu şi echilibru ecologic au fost prezenţi          19 deputaţi, din totalul de 20 membri ai Comisiei.
În urma dezbaterilor, membrii celor două Comisii, au hotărât, în  unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru completarea art. 64 din Ordonanţa de urgenţă a Guvernului nr. 23/2008 privind pescuitul şi acvacultura din următoarele motive:

- Ordinul ministrului agriculturii şi dezvoltării rurale nr.449/2008 privind caracteristicile tehnice, condiţiile de folosire a uneltelor admise la pescuitul comercial şi metodele de pescuit comercial în apele maritime şi continentale  a fost modificat  prin Ordinul ministrului agriculturii şi dezvoltării rurale nr.45/29.02.2012, în sensul admiterii folosirii setcilor fixe de scrumbie pentru pescuitul comercial în Marea Neagră;

- Pentru a nu afecta pescarii comerciali de la Marea Neagră.
Potrivit art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

